[pic] | KOMISIJA EVROPSKIH SKUPNOSTI |

Bruselj, 15.10.2007

COM(2007) 595 konč.

2007/0222 (CNS)

Predlog

UREDBA SVETA

o pooblastitvi Komisije za odobritev sprememb protokolov k sporazumom o partnerstvu v ribiškem sektorju, sklenjenih med Evropsko skupnostjo in tretjimi državami

(predložila Komisija)

OBRAZLOŽITVENI MEMORANDUM

1. Okvir predlaganega akta

- Razlogi za predlog in njegovi cilji

Glavni cilj te uredbe je omogočiti Komisiji izvajanje možnih prilagoditev ribolovnih možnosti, določenih s protokoli k sporazumom o partnerstvu v ribiškem sektorju, sklenjenimi med Skupnostjo in tretjimi državami, v skladu s ključi za dodelitev, določenimi v uredbah Sveta o sklenitvi protokolov k sporazumom o partnerstvu v ribiškem sektorju. Komisiji pomaga Odbor za ribištvo in ribogojstvo.

Ta uredba zadeva sporazume o partnerstvu v ribiškem sektorju, ki so bili sklenjeni na dan sprejetja tega predloga uredbe Sveta.

V okviru sporazuma o partnerstvu v ribiškem sektorju se vsaka odločitev glede sprememb ribolovnih zmožnosti, ki so jih tretje države dodelile Skupnosti, in finančnega prispevka, priloženega protokolu, sprejme z medsebojnim dogovorom med obema strankama v okviru zadevnega skupnega odbora. Če se stranki strinjata glede priprave teh prilagoditev, ustrezna stopnja novega finančnega prispevka ne sme presegati dvakratnega prvotnega zneska. Te prilagoditve je treba sprejeti po postopku, določenem v tem predlogu.

Komisija zato predlaga, da Svet sprejme to uredbo za poenostavitev procesa odločanja, povezanega z upravljanjem sporazumov o partnerstvu v ribiškem sektorju.

- Splošni okvir (zgodovinski elementi)

V skladu s Sporočilom Komisije o integriranem okviru za sporazume o partnerstvu v ribiškem sektorju s tretjimi državami iz decembra 2002 in sledečimi sklepi Sveta o sporazumih o partnerstvu v ribiškem sektorju iz julija 2004 je Komisija enega po enega nadomestila predhodne dvostranske sporazume o ribolovu, ki vključujejo finančni prispevek, s sporazumi o partnerstvu v ribiškem sektorju, ki obenem zajemajo ribolovne možnosti, podporo ribiški politiki tretjih držav in finančni prispevek.

Vsak sporazum o partnerstvu v ribiškem sektorju predvideva možnost prilagajanja ribolovnih možnosti glede na najnovejša znanstvena priporočila ali stopnjo uporabe. Posledično je morda treba ustrezno prilagoditi finančni prispevek.

- Obstoječe določbe na tem področju

Jih ni

- Opis kakršnih koli podobnosti ali razlik z obstoječimi določbami ali akti

Jih ni

- Usklajenost z drugimi politikami

Se ne uporablja

2. REZULTATI POSVETOVANJ Z ZAINTERESIRANIMI STRANMI IN OCENA UčINKA

- Posvetovanja

Se ne uporabljajo. Z vsemi zainteresiranimi stranmi pa se opravijo posvetovanja v okviru priprave skupnega odbora ali pogajanj, ki bi lahko vodila do sprememb ribolovnih možnosti in finančnega prispevka.

- Zbiranje in uporaba izvedenskih mnenj

Se ne uporablja

- Ocena učinka

Ta predlog ne bo imel neposrednega učinka na družbeni, gospodarski in okoljski vidik sporazumov o partnerstvu v ribiškem sektorju, zato ocena učinka ni potrebna.

Ta predlog bo poenostavil zakonodajni postopek uvajanja sprememb k protokolom k sporazumom o partnerstvu v ribiškem sektorju, ki zadevajo ribolovne možnosti.

3. PRAVNI ELEMENTI PREDLOGA

- Pravna podlaga

Člen 37 in člen 300(4) Pogodbe

- Načeli subsidiarnosti in sorazmernosti

V skladu z načelom sorazmernosti Komisija predlaga pravni instrument, prilagojen določbam protokola k sporazumu o partnerstvu v ribiškem sektorju. To je popolnoma skladno z odgovornostjo upravljanja Komisije za pogajanja v zvezi s sporazumi in njihovimi protokoli ter njihovim izvajanjem in nadzorom.

4. PRORAčUNSKE POSLEDICE

Ta predlog nima neposrednih proračunskih posledic.

Vsaki uredbi Komisije, pripravljeni na podlagi te uredbe Sveta, pa bo, če je potrebno, priložen finančni izkaz z opisom finančnih posledic sprememb ribolovnih možnosti na revidirano stopnjo finančnega prispevka. Opozoriti je treba, da v skladu z vsakim protokolom k sporazumu o partnerstvu v ribiškem sektorju spremembe stopnje novega finančnega prispevka ne smejo presegati dvakratnega prvotnega zneska.

5. NEOBVEZNI ELEMENTI

- Poenostavitev

Eden od ciljev tega predloga je izboljšanje razumljivosti in usklajenosti celotnega izvajanja politike sporazumov o partnerstvu v ribiškem sektorju s strani Komisije in poenostavitev procesa odločanja.

- Podrobna obrazložitev

Glej zgoraj.

2007/0222 (CNS)

Predlog

UREDBA SVETA

o pooblastitvi Komisije za odobritev sprememb protokolov k sporazumom o partnerstvu v ribiškem sektorju, sklenjenih med Evropsko skupnostjo in tretjimi državami

SVET EVROPSKE UNIJE JE –

ob upoštevanju Pogodbe o ustanovitvi Evropske skupnosti in zlasti člena 37 v povezavi s členom 300(4) Pogodbe,

ob upoštevanju predloga Komisije[1],

ob upoštevanju mnenja Evropskega parlamenta[2],

ob upoštevanju naslednjega:

(1) Protokoli k sporazumom o partnerstvu v ribiškem sektorju, sklenjenih med Evropsko skupnostjo in tretjimi državami, določajo ribolovne možnosti za plovila Skupnosti v vodah tretjih držav in ustrezen finančni prispevek.

(2) Sporazumi o partnerstvu v ribiškem sektorju in njihovi protokoli predvidevajo možnost, da skupni odbori, ki so bili ustanovljeni za nadzor navedenih sporazumov, spremenijo navedene protokole.

(3) Da začnejo te spremembe čim prej veljati, se Komisija pooblasti za njihovo odobritev.

(4) V teh okoliščinah se Komisija pooblasti tudi za prilagoditev ribolovnih možnosti, dodeljenih državam članicam v skladu z obstoječimi ključi za dodelitev.

(5) Primerno je zagotoviti, da se zgoraj navedeni ukrepi sprejmejo v skladu s Sklepom Sveta 1999/468/ES z dne 28. junija 1999 o določitvi postopkov za uresničevanje Komisiji podeljenih izvedbenih pooblastil[3].

SPREJEL NASLEDNJO UREDBO:

Člen 1

Ta uredba določa pravila za odobritev sprememb protokolov, ki določajo ribolovne možnosti in finančne prispevke, ki so jih odobrili skupni odbori, ustanovljeni za nadzor sporazumov o partnerstvu v ribiškem sektorju.

Člen 2

1. Ko skupni odbor, ustanovljen za nadzor sporazuma o partnerstvu v ribiškem sektorju, sprejme spremembo k njegovemu protokolu z upoštevanjem ribolovnih možnosti in finančnih prispevkov, ki jih določajo navedeni protokoli (v nadaljnjem besedilu „protokol“), se Komisija pooblasti za odobritev teh sprememb v skladu s postopkom iz člena 3(2).

2. Ribolovne možnosti, dodeljene državam članicam, se prilagodijo spremenjenemu protokolu v skladu s postopkom iz člena 3(2). Takšna prilagoditev ne spremeni ključa za dodelitev, določenega v Uredbi Sveta o sprejetju protokola k zadevnemu sporazumu.

Člen 3

1. Komisiji pomaga Odbor za ribištvo in ribogojstvo.

2. Uporabljata se člena 4 in 7 Sklepa 1999/468/ES.

Rok iz člena 4(3) Sklepa 1999/468/ES je 10 delovnih dni.

Člen 4

Ta uredba velja za sporazume o partnerstvu v ribiškem sektorju, ki jih je Skupnost sklenila pred datumom, ko je začela veljati.

Člen 5

Ta uredba začne veljati sedmi dan po objavi v Uradnem listu Evropske unije .

Ta uredba je v celoti zavezujoča in se neposredno uporablja v vseh državah članicah.

V Bruslju,

Za Svet

Predsednik

[1] UL C , , str. .

[2] UL C , , str. .

[3] UL L 184, 17.7.1999, str. 23.